Die Fakulteit besluit om ernstig aan te dring op die aanstelling van 'n professor in Hebreeus en OT Eksegese waarvoor die kennis van Arabies en Aramees 'n vereiste is en die kennis van Assiries en ander Oosterse tale 'n aanbeveling.
Offisieel word aan die Minister van Onderwys gevra om 'n verteenwoordiger van ons kerk te kry op die TUK Raad, en dit kragtens die bestaande verhouding tussen Universiteit en Kerk en kragtens die geldelike bydrae wat die kerk stort.
Die vergadering het ook gehandel oor die benoeming van 'n derde professor. Professor Engelbrecht het meegedeel dat 'n leerstoel in Oosterse tale by die TUK vakant is [Dit was na die vertrek van professor Paterson]. Die TUK gaan 'n hoogleraar aanstel en is gewillig om met die Kuratorium te onderhandel. Die verpligting van die kerk sal wees £200 in die eerste jaar, £250 in die tweede jaar en £300 in die derde en volgende jare. As die kerk die kans nie waarneem nie, sal die leerstoel buite ons om beset word. Nodig is 'n Ou Testamentikus, en kennis van die Semitiese tale en Assiries is 'n aanbeveling.
Die voorsitter van die Kuratorium moet saam met die professore die aansoeke behandel. Die rektor van die TUK, professor N.M. Hoogenhout, het op 22 September 1925 geantwoord op 'n skrywe van die Kuratorium, gedateer 04 September 1925, en die dank van die Kollege uitgespreek vir die aanbod van die kerk en meegedeel dat advertensies in Nederlandse en Suid-Afrikaanse blaaie geplaas word om aansoeke te vra vir die leerstoel Oosterse Tale en OT.
Die nuutgestigte Van der Hoff Teologiese Vereniging het die Kuratorium uitgenooi na 'n vergadering van die vereniging, en ds Alers is daarheen afgevaardig.
Die Raad aanvaar 'n aanbod van sekere lede van die Joodse gemeenskap om by te dra tot die vestiging van 'n leerstoel in Hebreeus.